Frank Dahlgaard (UP), 2001-04-26:
Tak til ordførerne for ordene, selv om de var negative sådan stort set hele vejen rundt.
Hr. Kim Behnke synes jeg egentlig her til sidst sagde det bedst fra den borgerlige fløj, som jeg selvfølgelig føler mig hjemme i, at han ønsker direkte skattekonkurrence.
Han ønsker, at afgifter og skatter skal ned.
Han ønsker, at der skal komme færre penge i den danske statskasse, at staten skal blive mindre, og at mere skal klares privat.
Og det tror jeg på, når hr. Kim Behnke siger det.
Jeg må sige, jeg tror ikke så meget på det, når De Konservative og Venstre prøvede at sige noget i samme retning, for når det kommer til stykket, vil de ikke spare på de store velfærdsydelser, og det er jo det, der skal til, hvis man vil acceptere den skattekonkurrence, som betyder markante nedsættelser af skatter og afgifter og moms i de kommende år.
Til skatteministeren har jeg lyst til at sige, at hans, var det seks begrundelser for at afvise forslaget synes jeg ikke holder.
Den første begrundelse var noget med, at detailsalget i grænsehandelen vil blive større.
Det vil det ikke.
Der vil bare foregå en større del af grænsehandelen fra den danske side, og det giver flere penge i den danske statskasse.
Den anden begrundelse var, at det skal være lige for alle danskere, og rigets enhed - jo, det er selvfølgelig et synspunkt, men det er jo ikke lige i dag; de, der bor nede tæt på den tyske grænse, har allerede fordelen.
Så sådan er det.
Og i øvrigt havde man for 10 år siden en særordning på skatteområdet for Bornholm, som var ude i store beskæftigelsesmæssige vanskeligheder, og det var i øvrigt noget, der blev accepteret og godkendt af EU.
Så der er særordninger indimellem.
Der vil være administrativt besvær med det her, siger skatteministeren.
Ja, det er klart, men det er vel til at håndtere.
Det vil belaste lovgivningsmagten, hvis man skal have flere sæt afgiftsregler, et for de små zoner dernede og et for resten af landet.
Ja, men er det nu så svært igen?
Og når skatteministeren som punkt 6 siger, at det er besværligt at skulle følge de tyske afgiftssatser: Jo, men vi har jo allerede tanken.
, og jeg tror egentlig stadig væk, det gælder, at vores afgifter på benzin og diesel og sådan noget skal følge de tyske, så der ikke bliver for stor forskel på benzin- og dieselområdet mellem Danmark og Tyskland.
Så vi følger allerede det, og det er vist ikke så besværligt.
Så de juridiske og praktiske indvendinger omkring det her forslag er til at overkomme.
Og jo, jeg glemte en indvending: EU vil brokke sig.
Det var vist ikke lige ordvalget fra ministeren, men det var det, der lå i det.
Jo, det vil de, det gør de da ofte, når Danmark og også andre lande laver forskellige ting.
Men spørgsmålet er, om de kan acceptere det her.
Det tror jeg de kan.
Her har vi endelig et forslag, som virkelig er nytænkning, som er lidt morsomt, men som faktisk kunne realiseres.
Og jeg forstår godt, at man fra den borgerlige side afviser det i EU, for der vil man have nedsættelserne.
Men jeg forstår ikke, at man ikke føler sig mere tiltalt
af det fra Socialdemokratiets, SF's og venstrefløjens side.
Men man er altså i gang på det område med at køre den rå borgerlige politik, og det kan nogle af os så være glad for.
Men det kunne altså, i hvert fald i en overgangsfase, gøres mindre råt, hvor man undgik disse meget store afgiftsnedsættelser, som vil ske i de kommende år.
Og det er jo selvfølgelig godt. Men det, der sker, er, at så skal der spares på statens udgifter og service og overførselsindkomster, for ellers får vi en dårlig økonomi igen, og det er et problem.
Til de enkelte ordførere: Jeg vil blot til fru Aase D. Madsen sige tak for de pæne ord, til trods for at det er rigtigt, at molboproblemet løser man ikke.
I dag kører danskerne ned og henter dansk tobak og spiritus og øl hjem, efter at danske biler har kørt ned og losset det af i de tyske grænsekiosker, og det problem bliver jo meget lidt mindre, for man skal stadig væk køre ned.
Men det løser det ikke.
Det, det løser, er, at milliardstore beløb vil forsvinde fra den tyske statskasse som følge af dansk grænsehandel på den tyske side og gå i den danske statskasse.
Det var lidt af et columbusæg.
Men tak for behandlingen her.
Nu er columbusægget sat i søen
, og nu kan vi så se, om det dør, eller om det synker, eller om det måske dukker op til overfladen om et år eller to.